**MEMO**

**Siseministeeriumi ning Eesti Linnade ja Valdade Liidu töörühm koostöö koordineerimiseks ja eelarve läbirääkimisteks kriisivalmiduse ja siseturvalisuse valdkonnas**

|  |  |  |  |
| --- | --- | --- | --- |
|

|  |  |
| --- | --- |
|  |  |
| **Kellele:** Siseministeeriumi ning Eesti Linnade ja Valdade Liidu töörühm**Kellelt:** Erkki Tori, Riigikantselei**Koostamise kuupäev:** 2. veebruar 2023**Teema:** Eesti julgeolekupoliitika alustest |

 |

1. **TEEMA/PROBLEEMI LÜHIKIRJELDUS**

Valitsus edastas 24. jaanuaril Riigikogule uuendatud „Eesti julgeolekupoliitika alused“. Sellel strateegilisel raamdokumendil on kolm peamist eesmärki: kirjeldada julgeolekukeskkonda 2023. aasta alguse seisuga, selgitada Eesti eesmärke pingelisemaks muutunud julgeolekukeskkonnas ja kirjeldada seatud eesmärkide saavutamiseks vajalikke samme.

Eesti julgeolek algab meist endist ja sõltub meie kõigi panusest. Selles mängivad olulist rolli kohalikud omavalitsused:

* **Julgeoleku ja kriisikindluse tagamine riigis peegeldub ka kohalike omavalitsuste mõtlemises**, valmisolekus, tegutsemises ning omavahelises koostöös.
* Eesti julgeoleku aluseks on sidus ja ühtehoidev ühiskond. **Ka kohalikud omavalitsused aitavad kaasa selleks, et Eestis oleks ühtehoidev ühiskond**. Et siin oleksid kaitstud inim- ja kodanikuõigused ning kõigile inimestele kindlustatud võrdsed võimalused ja elukeskkond, kus inimesed on hoitud, elavad kaua ja on võimalikult terved, kus väheneb ebavõrdsus ja vaesus ning kus toetatakse kõigi pikka ja kvaliteetset tööelu.
* Halvenenud julgeolekukeskkond tingib vajaduse suurendada elanikkonna kriisikindlust ja süstemaatilisemalt rakendada elanikkonnakaitset.
* **Esmakordselt toob JPA välja vajaduse kindlustada mittesõjaliste võimete arendamiseks püsiv rahastamine** - laiapindne riigikaitse tervikuna peab olema tugev. Valmistudes kõige tõsisemateks kriisideks, sh sõja ajal toimimiseks, oleme valmis lahendama ka väiksema mõjuga olukordi.
* **Eraldi oleme ühe prioriteedina välja toonud elanikkonnakaitse**, mille efektiivseks arendamiseks on samuti vaja tagada riigi eelarvestrateegias püsirahastus. Neist tulenevad ülesanded jäävad edaspidi paljuski kohalike omavalitsuste kanda, et piirkondade elutähtsad teenused ja toimepidevus ning inimeste turvalisus oleksid tagatud lähtuvalt uuenenud julgeolekukeskkonnale.
* **Elanikkonnakaitse aluseks on inimeste suutlikkus kriisi ajal ennast kuni abi saabumiseni ise kaitsta ja vajaduse korral üksteist aidata**. Selle saavutamine on ühiskonna eri osaliste ühine jõupingutus, kus on oluline roll inimestel, kogukondadel, vabatahtlikel, kohaliku omavalitsuse üksustel ja erinevatel riigiasutustel.
* **Elanikkonnakaitse kriisiajal tähendab riigi ja ühiskonna valmisolekut ohuteavituseks, päästetöödeks, evakuatsiooniks, varjumiseks, esmaabiks ja katastroofimeditsiiniks, vältimatuks sotsiaalabiks, psühhosotsiaalseks kriisiabiks ning muuks elanikele hädavajalikuks abiks.**
* **Kõigil ühiskonna tasanditel peavad kriisikindluseks olema endal varud.** Ühiskonna toimimiseks kriisis on Eestil vastavalt ohustsenaariumitele riigi tegevusvaruna kütuse ja maagaasi, samuti toidu ning apteegiravimite varud. Varustuskindluse suurendamiseks ja paindlikuks reageerimiseks loome era- ja avaliku sektori võrgustikupõhise koostöömudeli.

**Kerksust edendatakse Eestis terviklikult ja koordineeritult**. Kohaliku omavalitsuse üksuste valmisoleku ning elutähtsate teenuste toimepidevuse suurendamiseks peab Eestil olema kriiside lahendamiseks riigiülene riskipilt, koordineeritud juhtimine ja planeerimine, ajakohased kriisiplaanid ning regulaarsed õppused igal tasandil.

1. **ETTEPANEKUD TÖÖRÜHMA OTSUSTEKS**

Võtta informatsioon teadmiseks.